Τζέι Ντι Βανς

Ο **Τζέιμς Ντέιβιντ Βανς** (αγγλικά: *James David Vance*, συντ. *J.D. Vance* (**Τζέι Ντι Βανς**), γεννημένος ως *Τζέιμς Ντόναλντ Μπόουμαν*, Μίντλταουν, 2 Αυγούστου 1984) είναι Αμερικανός πολιτικός, επιχειρηματίας και συγγραφέας, ο οποίος είναι ο 50ος Αντιπρόεδρος των ΗΠΑ, από τις 20 Ιανουαρίου 2025. Μέλος του Ρεπουμπλικανικού Κόμματος, υπηρέτησε ως Γερουσιαστής για την πολιτεία του Οχάιο, από τον Ιανουάριο του 2023 εώς τον Ιανουάριο του 2025. Εξελέγη αντιπρόεδρος των ΗΠΑ, μετά την εκλογή του Ντόναλντ Τραμπ στις προεδρικές εκλογές του 2024. 

Ο Βανς είναι συγγραφέας του βιβλίου απομνημονευμάτων *«Hillbilly Elegy»* το οποίο είναι μπεστ σέλερ της The New York Times, και έχει λάβει δεκάδες βραβεία και θετικές κριτικές από έγκριτες εφημερίδες και οργανισμούς. Το βιβλίο του, έγινε δραματική ταινία του Netflix, με τον ομώνυμο τίτλο. Ο Βανς, είναι εταίρος σε επενδυτικές εταιρείες και συνιδρυτής της εταιρείας «Narya Capital» στο Σινσινάτι.

Εξελέγη πρώτη φορά στη Γερουσία των Ηνωμένων Πολιτειών, στις γενικές εκλογές του 2022, νικώντας τον δημοκρατικό ανθυποψήφιό του με ποσοστό 53,3% έναντι 46,7% των ψήφων.

Στις 10 Ιανουαρίου 2025, παραιτήθηκε από τη θέση του στη Γερουσία, ώστε να αναλάβει τα καθήκοντα του αντιπροέδρου των ΗΠΑ.

## Βιογραφία
Ο γεννημένος ως Τζέιμς Ντόναλντ Μπόουμαν, γεννήθηκε τον Αύγουστο του 1984, στο Μίντλταουν του Οχάιο (μια περιοχή έξω από το Σινσινάτι), όπου και μεγάλωσε. Έχει σκωτσέζικη και ιρλανδική καταγωγή. Αργότερα υιοθέτησε το επώνυμο του παππού του Τζέιμς Βανς. Ο Βανς μεγάλωσε σε φτωχό οικονομικά περιβάλλον και η μητέρα του ήταν εθισμένη σε ναρκωτικές ουσίες, οπότε τα πρώτα χρόνια της ζωής του μεγάλωσε με τον παππού και την γιαγιά του.

Ο Τζέι Ντι Βανς αποφοίτησε από το Λύκειο του Μίντλταουν το 2003. Κατόπιν, εντάχθηκε και κατατάχθηκε στο Σώμα Πεζοναυτών των Ηνωμένων Πολιτειών, και υπηρέτησε στον Πόλεμο του Ιράκ, ως ανταποκριτής μάχης. Υπηρέτησε στις Ένοπλες Δυνάμεις των ΗΠΑ έως το 2007.

Κατόπιν, επέστρεψε στο Οχάιο και σπούδασε Πολιτικές Επιστήμες και Φιλοσοφία στο Πολιτειακό Πανεπιστήμιο του Οχάιο (OSU), λαμβάνοντας πτυχίο (BA) το 2009 με βαθμό άριστα «*summa cum laude*». Στη συνέχεια, σπούδασε Νομική στο Πανεπιστήμιο Γέιλ, και έλαβε πτυχίο νομικής (JD) το 2013. Κατά την διάρκεια των νομικών σπουδών του στο Γέιλ ήταν συντάκτης στο περιοδικό The Yale Law Journal.

### Καριέρα
Κατά τη διάρκεια των σπουδών του στο Πολιτειακό Πανεπιστήμιο του Οχάιο, εργάστηκε ως συνεργάτης του πολιτειακού γερουσιαστή από το Οχάιο, Μπομπ Σούλερ. Από το 2013 έως το 2014, ήταν συνεργάτης του Γερουσιαστή από το Τέξας Τζον Κόρνιν και αργότερα ως νομικός βοηθός στο ομοσπονδιακό δικαστήριο για την Ανατολική Περιφέρεια του Κεντάκι. Πραγματοποίησε την πρακτική του άσκηση ως δικηγόρος στη νομική εταιρεία «Sidley Austin» του Σικάγου και κατόπιν μετακόμισε στο Σαν Φρανσίσκο όπου εργάστηκε στην  βιομηχανία τεχνολογίας.

Από τον Δεκέμβριο του 2016, έως την εκλογή του στη Γερουσία των Ηνωμένων Πολιτειών τον Νοέμβριο του 2022, διέμενε μόνιμα στο Οχάιο και ήταν συνιδρυτής και συνεργάτης σε επενδυτικές και σε μη-κερδοσκοπικές εταιρείες.

Το 2016, ο Βανς εξέδωσε το βιβλίο του «*Hillbilly Elegy: A Memoir of a Family and Culture in Crisis*» μέσω του εκδοτικού οίκου Χάρπερ. Το βιβλίο έγινε μπεστ σέλερ για το 2016 και το 2017 από τους The New York Times και έλαβε διακρίσεις από τα βραβεία «Dayton Literary Peace Prize» και «Audie Award for Nonfiction».

## Γερουσία των Ηνωμένων Πολιτειών
Τον Μάιο του 2021, ο Βανς, ανακοίνωσε την υποψηφιότητά του για το χρίσμα του Ρεπουμπλικανικού Κόμματος για την έδρα της Γερουσίας των Ηνωμένων Πολιτειών στο Οχάιο, ύστερα από την πρόθεση του Ρεπουμπλικανού γερουσιαστή Ρομπ Πόρτμαν να αποσυρθεί από την Γερουσία. Τον Ιούλιο του 2021, εντάχθηκε επίσημα στην κούρσα για τις προκριματικές εκλογές.

Στις προκριματικές εκλογές των Ρεπουμπλικανών, τον Μάιο του 2022, κατάφερε και έλαβε το χρίσμα του κόμματος για τις γενικές εκλογές του Νοεμβρίου. Στις γενικές εκλογές του Νοεμβρίου, κατάφερε να νικήσει τον Δημοκρατικό αντίπαλό του, Τιμ Ράιαν, λαμβάνοντας ποσοστό 53,3% έναντι 46,7% των ψήφων.

Ανέλαβε καθήκοντα, κατά την έναρξη του 118ου Κογκρέσου των Ηνωμένων Πολιτειών, στις 3 Ιανουαρίου 2023. Είναι μέλος των εξής επιτροπών της Γερουσίας: 1) Τραπεζικών και Αστικών Υποθέσεων, 2) Εμπορίου, Επιστήμης και Μεταφορών και 3) Ειδικής Επιτροπής για τη Γήρανση. Επίσης ήταν μέλος της Κοινής Οικονομικής Επιτροπής του Κογκρέσου.

Υπέβαλε την παραίτησή του στις 10 Ιανουαρίου, μετά την εκλογή του ως Αντιπρόεδρος των ΗΠΑ.

## Υποψήφιος για την Αντιπροεδρία των ΗΠΑ (2024)
Κατά το Εθνικό Συνέδριο των Ρεπουμπλικανών, στις 15 Ιουλίου 2024 επιλέχθηκε από τον πρώην πρόεδρο και εκ νέου προεδρικό υποψήφιο Ντόναλντ Τραμπ, ως υποψήφιος αντιπρόεδρος και συνυποψήφιός του για τις προεδρικές εκλογές του 2024.

Στις εκλογές του 2024 ο Τραμπ και ο Βανς επικράτησαν των Δημοκρατικών αντιπάλων τους Κάμαλα Χάρις και Τιμ Γουόλς και εκλέχθηκαν Πρόεδρος και Αντιπρόεδρος των ΗΠΑ, αντίστοιχα.

## Αντιπρόεδρος των Ηνωμένων Πολιτειών
Ο Βανς ορκίστηκε ως 50ος Αντιπρόεδρος των Ηνωμένων Πολιτειών στις 20 Ιανουαρίου 2025 στην τελετή ορκωμοσίας του Ντόναλντ Τραμπ στο Καπιτώλιο.

## Προσωπική ζωή
Ο Βανς είναι παντρεμένος, από το 2014, με την ινδικής καταγωγής συμφοιτήτριά του από τη Νομική Σχολή του Γέιλ, Ούσα Τσιλουκούρι. Έχουν αποκτήσει μαζί 3 παιδιά. Μεγάλωσε ως ευαγγελικός προτεστάντης. Το 2019, όμως ασπάστηκε το δόγμα της Ρωμαιοκαθολικής Εκκλησίας και βαπτίστηκε Ρωμαιοκαθολικός. Έκτοτε έχει δηλώσει ότι η χριστιανική καθολική θεολογία έχει επηρεάσει έντονα τις πολιτικές του θέσεις.

## Παραπομπές


## Δείτε επίσης
* Τραμπισμός
* Project 2025
* Make America Great Again

Κατηγορία:Αντιπρόεδροι των ΗΠΑ
Κατηγορία:Ντόναλντ Τραμπ
Κατηγορία:Πολιτικοί του Ρεπουμπλικανικού Κόμματος (ΗΠΑ)
Κατηγορία:Γερουσιαστές των ΗΠΑ
Κατηγορία:Πολιτικοί των ΗΠΑ
Κατηγορία:Οχάιο
Κατηγορία:Αμερικανοί πολιτικοί
Κατηγορία:Αμερικανοί δικηγόροι
Κατηγορία:Αμερικανοί συγγραφείς
Κατηγορία:Αμερικανοί απομνημονευματογράφοι
Κατηγορία:Απόφοιτοι του Πανεπιστημίου Γέιλ
Κατηγορία:Αμερικανοί σκωτσέζικης καταγωγής
Κατηγορία:Αμερικανοί ιρλανδικής καταγωγής
Κατηγορία:Αμερικανοί επιχειρηματίες
Κατηγορία:Τραμπισμός